Πρωτοβουλία της Πορτογαλικής Δημοκρατίας για πράξη του Συμβουλίου για την κατάρτιση, βάσει του άρθρου 43 παράγραφος 1 της σύμβασης για την ίδρυση Ευρωπαϊκής Αστυνομικής Υπηρεσίας (σύμβαση Europol), πρωτοκόλλου για την τροποποίηση του άρθρου 2 και του παραρτήματος της εν λόγω σύμβασης

(2000/C 200/01)

ΤΟ ΣΥΜΒΟΥΛΙΟ ΤΗΣ ΕΥΩΠΑΪΚΗΣ ΕΝΩΣΗΣ,

Έχοντας υπόψη:

τη σύμβαση για την ίδρυση Ευρωπαϊκής Αστυνομικής Υπηρεσίας(1), και ιδίως το άρθρο 43 παράγραφος 1,

την πρωτοβουλία της Πορτογαλικής Δημοκρατίας(2),

τη γνώμη του Ευρωπαϊκού Κοινοβουλίου(3),

τη γνώμη του Διοικητικού Συμβουλίου(4)

ΕΚΤΙΜΩΝΤΑΣ ότι το Ευρωπαϊκό Συμβούλιο, κατά τη σύνοδό του στο Τάμπερε, κάλεσε το Συμβούλιο να επεκτείνει την αρμοδιότητα της Europol στη νομιμοποίηση προσόδων από παράνομες δραστηριότητες εν γένει, ανεξάρτητα από τον τύπο του αδικήματος από το οποίο προέρχονται οι πρόσοδοι,

ΑΠΟΦΑΣΙΣΕ να καταρτιστεί πρωτόκολλο για την τροποποίηση της σύμβασης για την ίδρυση Ευρωπαϊκής Αστυνομικής Υπηρεσίας, το κείμενο του οποίου προσαρτάται και το οποίο υπεγράφη σήμερα από τους αντιπροσώπους των κυβερνήσεων των κρατών μελών της Ευρωπαϊκής Ένωσης,

ΣΥΝΙΣΤΑ την αποδοχή του από τα κράτη μέλη σύμφωνα με τους οικείους συνταγματικούς τους κανόνες.

...,

Για το Συμβούλιο

Ο Πρόεδρος

...

(1) EE C 316 της 27.11.1995, σ. 2.

(2) EE C 200 της 13.7.2000, σ. 1.

(3) EE C...

(4) EE C...

ΠΡΩΤΟΚΟΛΛΟ

που καταρτίστηκε βάσει του άρθρου 43 παράγραφος 1 της σύμβασης για την ίδρυση Ευρωπαϊκής Αστυνομικής Υπηρεσίας (σύμβαση Europol) για την τροποποίηση του άρθρου 2 και του παραρτήματος της εν λόγω σύμβασης

ΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ του παρόντος πρωτοκόλλου και συμβαλλόμενα μέρη της σύμβασης για την ίδρυση Ευρωπαϊκής Αστυνομικής Υπηρεσίας, τα οποία είναι κράτη μέλη της Ευρωπαϊκής Ένωσης,

ΑΝΑΦΕΡΟΜΕΝΑ στην πράξη του Συμβουλίου της Ευρωπαϊκής Ένωσης της ...,

Εκτιμώντας τα ακόλουθα:

(1) Είναι ανάγκη να δοθούν στην Europol αποτελεσματικότερα μέσα καταπολέμησης της νομιμοποίησης προσόδων από παράνομες δραστηριότητες προκειμένου να ενισχυθούν οι δυνατότητες της Europol να υποστηρίζει τα κράτη μέλη στην καταπολέμηση αυτή.

(2) Το Ευρωπαϊκό Συμβούλιο κάλεσε το Συμβούλιο της Ευρωπαϊκής Ένωσης να επεκτείνει την αρμοδιότητα της Europol στη νομιμοποίηση προσόδων από παράνομες δραστηριότητες εν γένει, ανεξάρτητα από τον τύπο του αδικήματος από το οποίο προέρχονται οι πρόσοδοι,

ΣΥΜΦΩΝΗΣΑΝ ΩΣ ΠΡΟΣ ΤΙΣ ΚΑΤΩΤΕΡΩ ΔΙΑΤΑΞΕΙΣ:

Άρθρο 1

Η σύμβαση Europol τροποποιείται ως εξής:

1. Το άρθρο 2 τροποποιείται ως εξής:

α) στην παράγραφο 2, το πρώτο εδάφιο αντικαθίσταται από το ακόλουθο κείμενο:

"2. Για τη σταδιακή επίτευξη των σκοπών των αναφερομένων στην παράγραφο 1, η Europol θα έχει κατ' αρχάς ως αποστολή την πρόληψη και την καταπολέμηση της παράνομης διακίνησης ναρκωτικών και ψυχοτρόπων ουσιών, των δραστηριοτήτων νομιμοποίησης προσόδων από παράνομες δραστηριότητες, της διακίνησης πυρηνικών και ραδιενεργών ουσιών, των κυκλωμάτων λαθρομετανάστευσης, της εμπορίας ανθρώπων και του εμπορίου κλαπέντων οχημάτων."

β) στην παράγραφο 3, το πρώτο εδάφιο αντικαθίσταται από το ακόλουθο κείμενο:

"3. Η αρμοδιότητα της Europol για ορισμένη μορφή εγκληματικότητας ή για τις συγκεκριμένες εκφάνσεις μιας μορφής εγκληματικότητας περιλαμβάνει τις συναφείς αξιόποινες πράξεις. Δεν περιλαμβάνει, ωστόσο, τα κύρια εγκλήματα από τα οποία προέρχονται οι νομιμοποιούμενες πρόσοδοι, που αφορούν μορφές εγκληματικότητας για τις οποίες η Europol δεν είναι αρμόδια σύμφωνα με την παράγραφο 2."

2. Το παράρτημα τροποποιείται ως εξής:

Η παράγραφος που αρχίζει με τις λέξεις "Επιπλέον, το γεγονός ότι, δυνάμει του άρθρου 2 παράγραφος 2 ..." αντικαθίσταται από το ακόλουθο κείμενο:

"Επιπλέον, το γεγονός ότι, δυνάμει του άρθρου 2 παράγραφος 2, ανατίθεται στην Europol η αντιμετώπιση οιασδήποτε από τις μορφές εγκληματικότητας που απαριθμούνται ανωτέρω, συνεπάγεται ότι η Europol είναι εξίσου αρμόδια για την αντιμετώπιση των συναφών προς αυτές αξιόποινων πράξεων."

Άρθρο 2

1. Το παρόν πρωτόκολλο γίνεται αποδεκτό από τα κράτη μέλη, σύμφωνα με τους αντίστοιχους συνταγματικούς τους κανόνες.

2. Τα κράτη μέλη κοινοποιούν στον γενικό γραμματέα του Συμβουλίου της Ευρωπαϊκής Ένωσης την ολοκλήρωση των αναγκαίων για την αποδοχή του παρόντος πρωτοκόλλου διαδικασιών, σύμφωνα με τους αντίστοιχους συνταγματικούς τους κανόνες.

3. Το παρόν πρωτόκολλο αρχίζει να ισχύει 90 ημέρες μετά την κοινοποίηση που αναφέρεται στην παράγραφο 2, εκ μέρους του κράτους μέλους το οποίο προβαίνει τελευταίο σ' αυτή τη διατύπωση και το οποίο ήταν μέλος της Ευρωπαϊκής Ένωσης κατά την ημερομηνία υιοθέτησης από το Συμβούλιο της πράξης για τη θέσπιση του παρόντος πρωτοκόλλου.

Άρθρο 3

1. Το παρόν πρωτόκολλο είναι ανοικτό για προσχώρηση κάθε κράτους που γίνεται μέλος της Ευρωπαϊκής Ένωσης, αν το πρωτόκολλο αυτό δεν έχει ακόμα τεθεί σε ισχύ κατά την ημερομηνία κατάθεσης των εγγράφων προσχώρησης στη σύμβαση Europol σύμφωνα με το άρθρο 46 της σύμβασης Europol.

2. Τα έγγραφα προσχώρησης στο παρόν πρωτόκολλο κατατίθενται ταυτόχρονα με τα έγγραφα προσχώρησης στη σύμβαση Europol, σύμφωνα με το άρθρο 46 αυτής.

3. Το κείμενο του παρόντος πρωτοκόλλου που καταρτίζεται στη γλώσσα του προσχωρούντος κράτους, μερίμνη του Συμβουλίου της Ευρωπαϊκής Ένωσης, είναι αυθεντικό.

4. Εάν κατά τη λήξη της περιόδου που αναφέρεται στο άρθρο 46 παράγραφος 4 της σύμβασης Europol δεν έχει τεθεί σε ισχύ το παρόν πρωτόκολλο, αρχίζει να ισχύει, ως προς το προσχωρούν κράτος μέλος, την ημερομηνία έναρξης ισχύος του παρόντος πρωτοκόλλου σύμφωνα με το άρθρο 4 παράγραφος 3.

5. Εάν το παρόν πρωτόκολλο αρχίσει να ισχύει σύμφωνα με το άρθρο 4 παράγραφος 3 πριν από τη λήξη της περιόδου που αναφέρεται στο άρθρο 46 παράγραφος 4 της σύμβασης Europol αλλά μετά την κατάθεση του εγγράφου προσχώρησης που αναφέρεται στην παράγραφο 2, το προσχωρούν κράτος μέλος προσχωρεί στη σύμβαση Europol όπως έχει τροποποιηθεί δυνάμει του παρόντος πρωτοκόλλου, σύμφωνα με το άρθρο 46 της σύμβασης Europol.

Άρθρο 4

1. Θεματοφύλακας του παρόντος πρωτοκόλλου είναι ο γενικός γραμματέας του Συμβουλίου της Ευρωπαϊκής Ένωσης.

2. Ο θεματοφύλακας δημοσιεύει στην Επίσημη Εφημερίδα πληροφορίες σχετικά με την πρόοδο των αποδοχών και προσχωρήσεων, καθώς και κάθε άλλη κοινοποίηση που αφορά το παρόν πρωτόκολλο.